《前梁父吟》
宋代·方一夔

朝趋梁父岑，暮投梁父麓。左肩抱长欃，右手牵黄犊。

禾生亘原隰，生计自为足。罢耕还读书，何必事精熟。

茫茫万古坟，苞括纳心曲。琅山蔼空青，淄水涨寒绿。

嗟我七尺躯，披云卧幽独。抱膝一长吟，清响振空谷。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。